NORAKSTS

|  |  |
| --- | --- |
| 20.06.2019. | Nr.7/17 |

###### ŽUŽANNAS KUCIŅAS IESNIEGUMA IZSKATĪŠANA

(ziņo I.Škutāne)

Žužanna Kuciņa (dzimusi 1968.gadā) (turpmāk- Iesniedzēja) apstrīd Jelgavas pilsētas domes Dzīvokļu komisijas 17.04.2019. lēmumu Nr.4/5.1. “Atteikums reģistrēt Žužannu Kuciņu pašvaldības dzīvojamo telpu izīrēšanas palīdzības reģistros” (turpmāk- Lēmums). Iesniedzēja savā iesniegumā norāda, ka ir aizbildne savam mazdēlam un viena audzina viņu, kā arī nav neviena, kurš varētu palīdzēt viņai dzīvokļa jautājumu risināšanā. Lēmums satur lietai nebūtisku faktu izklāstu un nav pievērsta uzmanība būtiskiem apstākļiem, kuri norādīti viņas iesniegumā.

Izvērtējot iesniegumā minēto un papildus iegūto informāciju, tika konstatēts, ka Iesniedzējas dzīvesvieta no 02.01.2007. līdz 13.08.2015. bija deklarēta Meiju ceļš 42-60, Jelgavā, no 13.08.2015. līdz 30.05.2016. Lietuvas šosejā 112-9, Jelgavā, no 30.05.2016. līdz 01.12.2016. Ganību ielā 57-44, Jelgavā un no 01.12.2016. līdz šim laikam Aspazijas ielā 27-53, Jelgavā (vienošanās ar īpašnieku).

Aspazijas ielā 27-53, Jelgavā dzīvesvieta deklarēta vēl divām personām: Iesniedzējas mazdēlam Danielam Semjonovam (dzimis 2007.gadā) no 01.12.2016. un vienai personai, ar kuru Iesniedzējai nav radniecības.

Pēc Zemgales rajona tiesas zemesgrāmatu nodaļas informācijas nekustamais īpašums Aspazijas ielā 27-53, Jelgavā ir fiziskas personas īpašumā.

Iesniedzēja saskaņā ar Jelgavas pilsētas bāriņtiesas 07.04.2008. lēmumu Nr.1-6/58 ir iecelta par mazdēla Daniela Semjonova aizbildni.

Iesniedzējai ir divas meitas- Ieva Krūmiņa (dzimusi 1990.gadā) un Inese Kuciņa (dzimusi 1992.gadā), kuru dzīvesvietas uz iesnieguma izskatīšanas dienu nav deklarētas Latvijas Republikā.

Jelgavas pilsētas domes Dzīvokļu komisija 17.04.2019., izskatot Iesniedzējas 04.03.2019. iesniegumu par pašvaldības dzīvojamās telpas izīrēšanu, pieņēma Lēmumu atteikt reģistrēt Iesniedzēju pašvaldības dzīvojamo telpu izīrēšanas palīdzības reģistros, jo Iesniedzēja neatbilst tam personu lokam, kuram saskaņā ar spēkā esošajiem normatīvajiem aktiem tiek sniegta palīdzības dzīvokļa jautājumu risināšanā.

Ņemot vērā apstākli, ka Iesniedzēja apstrīd Lēmumu, Jelgavas pilsētas pašvaldības administrācija saskaņā ar Administratīvā procesa likuma 62.pantu, lemjot par tāda administratīvā akta izdošanu, kurš varētu būt nelabvēlīgs adresātam, 27.05.2019. vēstulē Nr.2-36/47 Iesniedzējai lūdza papildus norādīt kādus būtiskus apstākļus Jelgavas pilsētas domes Dzīvokļu komisija nav izvērtējusi pieņemot Lēmumu.

Iesniedzēja uz Jelgavas pilsētas pašvaldības administrācijas vēstuli ir atsaukusies un norādījusi, ka ir darījusi visu iespējamo, lai iegūtu mājokli sev un savam mazdēlam. Savulaik kredītā pirkto dzīvokli zaudējusi iestājoties krīzei. Viņas ienākumi nedaudz pārsniedz maznodrošinātai ģimenei noteikto slieksni un ar pašlaik esošajiem ienākumiem un slikto kredīta vēsturi viņai nav iespējams iegūt īpašumā dzīvokli. Meitas nespēj viņai sniegt nekādu palīdzību.

Jelgavas pilsētas pašvaldības iestādes “Jelgavas sociālo lietu pārvalde” speciālisti 28.05.2019. apsekoja Iesniedzēju faktiskajā dzīves vietā Aspazijas ielā 27-53, Jelgavā, kuras laikā tika konstatēts, ka Iesniedzēja kopā ar mazdēlu, kurš mācās Jelgavas tehnoloģiju vidusskolas 6.klasē, īrē vienistabas labiekārtotu dzīvokli, kurā ir atbilstošs aprīkojums ģimenes sadzīvei un bērna attīstībai. 2006.gadā Iesniedzēja ņemot bankā kredītu, iegādājās dzīvokli Meiju ceļā 42-60, Jelgavā, bet nespējot pildīt kredītsaistības to zaudējusi un izveidojušās parādsaistības, par kuru apmaksu viņai ir noslēgta vienošanās ar zvērinātu tiesu izpildītāju. Iesniedzēja strādā algotu darbu kopš 1998.gada. Iesniedzējai Latvijā nav radinieku, pilngadīgās meitas nesniedz nekādu atbalstu, kā arī nav citas atbalsta personas.

Atbilstoši Jelgavas pilsētas pašvaldības 2011.gada 28.jūlija saistošo noteikumu Nr.11-21 ”Jelgavas pilsētas pašvaldības palīdzības dzīvojamo telpu jautājumu risināšanā sniegšanas kārtība” (turpmāk – Saistošie noteikumi) regulējumam, tiesības uz palīdzību dzīvokļa jautājumu risināšanā īstenojas, ja izpildās visi attiecīgā palīdzības veida saņemšanai paredzētie priekšnoteikumi.

Likuma ”Par palīdzību dzīvokļa jautājumu risināšanā” 14. un 15.pantā un Saistošo noteikumu 5. un 8.-14.punktā ir noteikts to personu loks, kurām ir tiesības būt reģistrētām pašvaldības dzīvojamo telpu izīrēšanas palīdzības reģistros un īrēt pašvaldības dzīvojamo telpu.

Iesniedzēja neatbilst tām personu kategorijām, kurām saskaņā ar spēkā esošajiem normatīvajiem aktiem tiek sniegta palīdzība dzīvokļa jautājumu risināšanā.

Izskatot Iesniedzējas iesniegumu, ar kuru viņa apstrīd Lēmumu, ņemot vērā apstākli, ka Iesniedzēja neatbilst likuma “Par palīdzību dzīvokļa jautājumu risināšanā” un Saistošo noteikumu prasībām, kuri dod tiesības būt reģistrētai pašvaldības dzīvojamo telpu izīrēšanas palīdzības reģistros un īrēt pašvaldības dzīvojamo telpu, ir pamats uzskatīt, ka Lēmums ir tiesisks un pamatots, un Jelgavas pilsētas domes Dzīvokļu komisija ir rīkojusies saskaņā ar spēkā esošiem normatīvajiem aktiem,

**JELGAVAS PILSĒTAS DOME NOLEMJ:**

Atstāt negrozītu Jelgavas pilsētas domes Dzīvokļu komisijas 17.04.2019. lēmumu Nr.4/5.1. “Atteikums reģistrēt Žužannu Kuciņu pašvaldības dzīvojamo telpu izīrēšanas palīdzības reģistros”.

Jelgavas pilsētas domes lēmumu viena mēneša laikā var pārsūdzēt Administratīvās rajona tiesas Jelgavas tiesu namā (Atmodas ielā 19, Jelgavā, LV-3007).

Domes priekšsēdētājs (paraksts) A.Rāviņš

NORAKSTS PAREIZS

Administratīvās pārvaldes

Kancelejas vadītāja B.Jēkabsone

2019.gada 20.jūnijā